Det gamle og kendte spisested Kystens Perle er blevet røg, sod og vandskadet.

Nordjyllands Beredskab er rykket massiv ud til et spisested i det vestlige Aalborg. Det sker, efter en voldsom ildebrand har spredt sig på spisestedet Kystens Perle. - Da vi ankommer, er der ild i et teknikrum. Derudover har flammerne brændt sig igennem taget, siger Anders Brosbøl, der er indsatsleder ved Nordjyllands Beredskab. En bygning af træ Branden var opstået i et ventilationsanlæg. Det gamle og berømte spisested er opført af træ og tagpap, derfor måtte beredskabet sende to sprøjter, en stige, en tankvogn og en indsatsleder. - Vi satte massivt ind, og vi forhindrede derfor branden i at sprede sig yderligere, siger Anders Brosbøl. Udover at slukke branden, så er bygningen ventilleret fra røg, mens de brandfarlige gasser også er fjernet. Branden er slukket oppefra, og derfor er der kommet meget vand ind i restauranten, der er blevet beskadiget, fortæller indsatslederen. - Restauranten er røg og sodskadet over det hele, og så er den også vandskadet, siger han. Reddede ordrebogen Kystens Perle eller Strandpavillonen, som den også kaldes, har eksisteret i næsten 100 år og gemmer derfor på meget historie. Under slukningsarbejdet fik beredskabet reddet bevaringsværdige malerier og antikviteter. Derudover slap den fysiske ordrebog også ud af flammerne. - Ejeren blev meget glad, da vi kom ud med ordrebogen. Der stod jo alle de fremtidige ordre i. Men også de mange konfirmationer, de snart skal huse, siger Anders Brosbøl. TV2 Nord har været i kontakt med ansatte på restauranten. De fortæller, at restauranten nu er i fuld gang med at aflyse fremtidige bordreservationer. Alle gæster blev hurtigt evakueret, og der var ikke nogen tilskadekomne.